Hulpfonds vir huiswerkers geskep | Netwerk24
Deur Elvira Wood 06 April 2020 12:43
Die maatskappy sê Maandag in 'n verklaring die Michael & Susan Dell-stigting het reeds R6 miljoen geskenk om die fonds op die been te bring.
Die fonds sal SweepSouth in staat stel om werkers gedurende die staat van inperking weens die Covid-19-pandemie tussen R150 en R450 per week te betaal.
Aisha Pandor, stigter van SweepSouth, sê hul statistieke wys dat 'n huiswerker gemiddeld R1 100 per maand net op kruideniersware vir haar en haar gesin bestee.
Dit beteken dat hulle sowat R4 miljoen per maand nodig het om al die huiswerkers wat op hul platform geregistreer is te kan help.
Die maatskappy wil probeer om 'n verdere R6 miljoen in te samel vir die fonds om huiswerkers vir 'n langer tyd te kan bystaan.
"Hul finansiële probleme sal baie verder strek as die 21 dae van inperking. Dit is dus belangrik om die probleme soveel as moontlik te beperk. Ons doen 'n beroep op alle ondernemings en vermoënde individue oor die hele Suid-Afrika om hulle dringend by ons aan te sluit om hierdie huishulpe te help," sê Pandor.
SweepSouth onderhandel ook met kleinhandelaars om spesiale afslag op basiese noodsaaklikhede vir huiswerkers te bekom.
Pandor sê sowat 40% van SweepSouth se kliënte ondersteun steeds die maatskappy. Hulle het reeds sowat R100 000 bygedra om huishulpe te help.